134. ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΚΩΝ Αριθ. 45207/37456 της 16/28 Απρ. 1980 (ΦΕΚ Β΄ 415) Περί επικολλήσεως του Ειδκού Σήματος του άρθρ. 44 του Νόμ. 1041/1980 στα αυτοκίνητα και στις μοτοσυκλέττες πού υπόκεινται σε τέλη κυκλοφορίας. Έχοντας υπόψη: Τις διατάξεις του αρθρ. 44 του Νόμ. 1041/1980 «περί αυξήσεως των αποδοχών των Δημοσίων εν γένει υπαλλήλων, πολιτικών, στρατιωτικών και υπαλλήλων Ν.Π.Δ.Δ., ρυθμίσεως συναφών θεμάτων, τροποποιήσεως και συμπληρώσεως φορολογικών και άλλων τινών διατάξεων, και καθιερώσεως του Γενικού Λογιστικού–Σχεδίου, αποφασίζουμε: 1.Ορίζουμε ότι η ισχύς των διατάξεων του άρθρ. 44 του Νόμ. 1041/1980 θα αρχίσει από την ημέρα της δημοσιεύσεως της παρούσας αποφάσεως στην Εφημερίδα της Κυβερνήσεως, και ότι από την 1η Αυγ. 1980 σε κάθε αυτοκίνητο όχημα, και αυτοκίνητο ποδήλατο (μοτοσυκλέττα) που υπόκειται σε τέλη κυκλοφορίας, πρέπει να είναι επικολλημένο το Ειδικό Σήμα του άρθρ. 44 του Νόμ. 1041/1980. Το Ειδικό τούτο Σήμα θα χορηγείται ανά εξάμηνο, και το πρώτο θα ισχύει από την 1η Αυγ. 1980 μέχρι τις 31 Ιαν. 1981. Σε περίπτωση χορηγήσεως μετά την 1η Αυγ. 1980 τούτο θα ισχύει από την ημερομηνία της χορηγήσεώς του, μέχρι τις 31 Ιαν. 1981. 2.Καθορίζουμε τον τύπο του ανωτέρω Ειδικού Σήματος ως ακολούθως: α)Διαστάσεις:Οι διαστάσεις αυτού θα είναι: ύψος 22/6 ίντσες Χ πλάτος 33/10 ίντσες β)Περιγραφή:Πρόσθια όψη:Ειδικό Σήμα φέρει πλαίσιο πάχους 2 χιλιοστών. Εντός του πλαισίου αναγράφονται τα εξής κείμενα: ΥΠΟΥΡΓΕΙΟ ΟΙΚΟΝΟΜΙΚΩΝ…ΔΗΜ. ΤΑΜΕΙΟ ΕΙΔΙΚΟ ΣΗΜΑ.          ΕΞΟΦΛ. ΤΕΛ. ΚΥΚΛ/ΡΙΑΣ ΑΡΘΡ. 44 Νόμ. 1041/80……ΑΡΙΘ. ΚΥΚΛ……….. Α/Α………ΙΣΧΥΕΙ ΜΕΧΡΙ………….. Ο ΠΡΟΪΣΤΑΜΕΝΟΣ ΤΟΥ ΜΗ.Κ.Υ.Ο…………                                            ΗΜΕΡΟΜ. ΕΚΔΟΣΕΩΣ 3.Η χορήγηση του Ειδικού Σήματος θα γίνεται από το Δημόσιο Ταμείο, το οποίο είναι αρμόδιο κατά περίπτωση για τη βεβαίωση των τελών κυκλοφορίας. Για τα επιβατικά αυτοκίνητα και τα αυτοκίνητα ποδήλατα που τίθενται για πρώτη φορά σε κυκλοφορία, η χορήγηση του σήματος ή των σημάτων θα γίνεται από το αρμόδιο Δημόσιο Ταμείο κατά την εξόφληση των τελών κυκλοφορίας ολοκλήρου του έτους, εντός του οποίου θα κυκλοφορήσουν. 4.Προϋπόθεση της χορηγήσεως του σήματος είναι η εξόφληση των τελών κυκλοφορίας, που θα έχουν γίνει ληξιπρόθεσμα μέχρι την ημέρα της χορηγήσεώς του, ανεξάρτητα από το έτος στο οποίο ανάγονται. 5.Κατά το έτος 1980 το ειδικό σήμα θα χορηγείται δωρεάν, εφόσον μέχρι την ημερομηνία της ενάρξεως ισχύος της παρούσας αποφάσεως δεν θα οφείλονται ληξιπρόθεσμα τέλη κυκλοφορίας, αναγόμενα σε οποιοδήποτε έτος και με την προϋπόθεση της εμπρόθεσμης εξοφλήσεως των τελών κυκλοφορίας του α΄ εξαμήνου του 1980.Σε περίπτωση που οφείλονται ληξιπρόθεσμα τέλη κυκλοφορίας μετά την ημερομηνία αυτή ή αν δεν έχουν εξοφληθεί εμπρόθεσμα τα τέλη κυκλοφορίας του α΄εξαμήνου του 1980, η παράδοση του σήματος θα γίνεται με προηγούμενη καταβολή δραχμών:150 για τα αυτοκίνητα και δραχ:75 για τις μοτοσυκλέττες, ποσά τα οποία θα εισπράττονται με Κ.Α.Ε. 2415… 6.Όπου αναφέρεται ανωτέρω η φράση «τέλη κυκλοφορίας» νοούνται και τα ποσά πού συμβεβαιώνονται με τα τέλη αυτά υπέρ του Δημοσίου και Τρίτων. 7.Η παροχή απ’ το αρμόδιο όργανο διευκολύνσεως τμηματικής καταβολής ή αναστολής εισπράξεως ληξιπροθέσμων τελών κυκλοφορίας δεν συνεπάγεται τη συνδρομή των προϋποθέσεων για τη χορήγηση του σήματος. Το ίδιο ισχύει και στην περίπτωση χορηγήσεως αποδεικτικού φορολογικής ενημερότητας. Με την οικ. 107220/37456/19-28 Αυγ. 1980 (ΦΕΚ Β΄ 820) απόφ. Υπ. Οικονομικών, έχει ανασταλεί η ισχύς της άνω αποφάσεως μέχρι νεωτέρας.